b"\n_START_ARTICLE_\nAlternativa Galega de Esquerda\n_START_SECTION_\nHist\xc3\xb2ria\n_START_PARAGRAPH_\nRere la sortida en febrer de 2012 de l'Encontro Irmandi\xc3\xb1o (EI) i M\xc3\xa1is Galiza (+G) del Bloque Nacionalista Galego, es va q\xc3\xbcestionar la possibilitat d'una converg\xc3\xa8ncia entre ambdues forces de cara a les properes eleccions auton\xc3\xb2miques. Durant el mes de mar\xc3\xa7 EI va llan\xc3\xa7ar la seua oferta de crear una plataforma electoral, que va ser secundada per Movemento pola Base i Frente Popular Galega, i que es materialitzaria en ANOVA-Irmandade Nacionalista; m\xc3\xa9s tard s'uniria tamb\xc3\xa9 un sector de Unidade da Esquerda Galega._NEWLINE_Per una altra banda, +G va comen\xc3\xa7ar la seua pr\xc3\xb2pia plataforma junt amb Acci\xc3\xb3n Galega i Espazo Ecosocialista Galego, que es va denominar Compromiso por Galicia (CxG); posteriorment tamb\xc3\xa9 s'uniren a CxG el Partido Nacionalista Galego-Partido Galeguista (PNG-PG), Esquerda Nacionalista, Espazo Socialista Galego (escindits els tres del BNG tamb\xc3\xa9), un sector de Unidade da Esquerda Galega, el Partido Galeguista Dem\xc3\xb3crata (PGD), Alternativa Popular Galega (APGA) i Terra Galega (TeGa)._NEWLINE_Tot i plantejar-se durant mesos la possibilitat que ANOVA i CxG convergissin o es presentessin junts a les eleccions, a poc a poc aquesta possibilitat es va anar diluint. ANOVA prenia un aire m\xc3\xa9s anticapitalista i sobiranista, i CxG un perfil m\xc3\xa9s socialdem\xc3\xb2crata i moderat. Despr\xc3\xa9s de l'anunci de l'avan\xc3\xa7ament de les eleccions al Parlament de Gal\xc3\xadcia de 2012, ANOVA manifest\xc3\xa0 la seua voluntat de conformar una \xc3\xa0mplia coalici\xc3\xb3 d'esquerres, que englobaria al Bloque Nacionalista Galego, Compromiso por Galicia, Frente Popular Galega i Esquerda Unida; EQUO Galicia tamb\xc3\xa9 mostr\xc3\xa0 la seua predisposici\xc3\xb3 a unir-se al front. Per la seua banda Compromiso por Galicia tamb\xc3\xa9 ofer\xc3\xad a ANOVA, per\xc3\xb2 \xc3\xbanicament a ANOVA, conc\xc3\xb3rrer junts en coalici\xc3\xb3._NEWLINE_El 4 de setembre el consell pol\xc3\xadtic d'Esquerda Unida accept\xc3\xa0 presentar-se amb ANOVA a les eleccions; igualment s'hi va unir la coalici\xc3\xb3 EQUO Galicia, despr\xc3\xa9s de ser aprovat en una votaci\xc3\xb3 horitzontal pels afiliats i simpatitzants d'aquesta federaci\xc3\xb3. El primer nom triat per a la coalici\xc3\xb3 fou Alternativa Galega, no obstant aquest nom ja era registrat una altra formaci\xc3\xb3 pol\xc3\xadtica fet que for\xc3\xa7\xc3\xa0 la substituci\xc3\xb3 d'aquest pel definitiu Alternativa Galega de Esquerda. Tot i anunciar-se l'agregaci\xc3\xb3 de Compromiso por Galicia (CxG) a la coalici\xc3\xb3, aquesta finalment es va presentar en solitari. Aquest mateix setembre de 2012 Espazo Ecosocialista Galego decid\xc3\xad abandonar CxG i incorporar-se a Alternativa Galega. A les eleccions al Parlament de Gal\xc3\xadcia de 2012, AGE es va convertir en la tercera for\xc3\xa7a pol\xc3\xadtica gallega amb 9 diputats i el 14% dels vots."